الصفحه دى يتيمه, حاول تضيفلها لينك فى صفحات تانيه متعلقه بيها. حريقة وزارة الداخليه سنة 2011 هى حريقه حصلت فى مبنى وزارة الداخليه فى القاهره فى 22 مارس 2011 و هى من توابع ثورة مصر سنة 2011. حصلت الحريقه وقت مظاهره عملها الاف من رجالة البوليس قدام مبنى وزارة الداخليه للمطالبه بتزويد مهياتهم. الحريقه بدئت الساعه اربعه الضهر و دمرت مبنى الاتصالات فى الوزاره و بيتقال ان الحريقه حصلت من جوه المبنى. حاولت المطافى تطفية الحريقه و حاصر ناس من البوليس و العامه مبنى وزارة الداخليه عشان يمنعوا هروب اللى سموهم " ضليعين فى توليع المبنى " ، و طوقت الشرطه العسكريه بتاعة الجيش المصرى المبنى عشان تسيطر على الحريقه و قبضت قوات الامن على عدد من الاشخاص اتشك فى انهم هما اللى ولعوا فى المبنى. قبل المتظاهرين ما يروحوا على مبنى وزارة الداخليه كانوا راحوا على مبنى مجلس الوزرا اللى جنبه و هتفوا : " يا مشير يا مشير احنا افراد مظلومين " ، المشير هو محمد حسين طنطاوى قومندان الخونتا العسكريه اللى بتحكم مصر بعد تنحى الرئيس حسنى مبارك فى 11 فبراير 2011. قبل الوقعه بكام يوم وزارة الداخليه كانت لغت النوباتشيات الزايده لكن الشكوى فضلت مستمره من قلة المرتبات ، و بيقول المحتجين انهم موظفين مدنيين لكن رغم كده بيتحاكموا عسكرياً لما بيعملوا مخالفات و طالبوا بتحويل المخالفين للمحاكم المدنيه بدل العسكريه.